Marcel Ciolacu şi Nicolae Ciucă îl prezintă miercuri, la ora 12.00, pe candidatul PSD-PNL la Primăria Capitalei, medicul Cătălin Cîrstoiu, într-o conferinţă de presă care va avea loc la Palatul Parlamentului, la care vor participa şi preşedintele PSD Bucureşti, Gabriela Firea, şi preşedintele PNL Bucureşti, Sebastian Burduja, coordonatorii campaniei pe Bucureşti, potrivit unui anunț al social-democraților.
"Premierul Marcel Ciolacu, preşedintele PSD, Nicolae Ciucă, preşedintele PNL, şi Cătălin Cîrstoiu, candidatul comun al Coaliţiei PSD-PNL la alegerile pentru Primăria Capitalei, alături de preşedintele PSD Bucureşti, Gabriela Firea, şi preşedintele PNL Bucureşti, Sebastian Burduja, vor susţine o conferinţă de presă miercuri, ora 12.00, la Palatul Parlamentului, Sala "Nicolae Bălcescu", se arată în anunţul PSD.
Medicul Cătălin Cîrstoiu a fost, marţi, la Palatul Victoria pentru a discuta cu liderii coaliţiei despre candidatura sa la Primăria Capitalei. Acesta nu se va înscrie în niciunul din cele două partide, urmând a fi susţinut ca independent în cursa electorală.
Firea și Burduja vor coordona campania pe Bucureşti
Paul Stănescu, secretarul general al PSD, a anunţat că Gabriela Firea se va afla pe lista PSD-PNL la alegerile europarlamentare şi va coordona alături de Sebastian Burduja campania pe Bucureşti. "Doamna Firea va fi pe lista la europarlamentare", a confirmat el, pentru News.ro.
"Vor fi coordonatorii de campanie pe Bucureşti, din partea PSD doamna Gabriela Firea, din partea PSD, domnul Burduja", a mai spus secretarul general al PSD.
Paul Stănescu a declarat că în coaliţie se vor stabili marţi seară sau miercuri candidaţii pentru Sectoarele 1, 2 şi 5. "Nu am stabilit, discutăm, ce pot să vă spun e că vom avea candidaţi comuni şi liste comune la consiliul local şi Consiliul general.
Despre candidatul PSD-PNL la Primăria Generală, Cătălin Cîrstoiu, Stănescu a afirmat că este un medic recunoscut, manager de spital şi consideră că, susţinut de ambele partide, are prima şansă.
Paul Stănescu a mai spus că joi PSD va convoca Consiliulul Naţional în care se vor valida o parte din candidaţii la locale şi lista la europarlamentare.
Întrebat dacă îl va bate Cîrstoiu pe Cristian Popescu Piedone şi pe Nicuşor Dan, Stănescu a afirmat că alianţa PSD şi PNL are prima şansă. "E o competiţie, vom vedea, dar noi sperăm şi facem tot ce e posibil ca domnul Cîrstoiu să fie Primarul Capitalei", a subliniat el.
Despre notorietatea medicului Cătălin Cîrstoiu, secretarul general al PSD a afirmat că acesta are notorietate dar vor lucra pentru a veni cu un proiect pentru Bucureşti.